**A PÁLYÁZTATÓ VÉLEMÉNYE**

**Dr. Szentkatolnainé Dr. Domonkosi Mária**

**Budapest Főváros Önkormányzatának**

**Cseppkő Gyermekotthona és Óvodája**

**(1025 Budapest, Cseppkő u. 74.)**

**intézményvezetői álláshelyére benyújtott pályázatáról**

A jogász és szociálpolitikus végzettségű pályázó gyermekvédelmi szakellátás témacsoportból szociális szakvizsgával is rendelkezik. Szakirányú elméleti felkészültsége mellett 18 évnyi szakmai gyakorlatot tudhat maga mögött, amelyből 16 éven át gyermekvédelmi szakellátás területén dolgozott igazgatóhelyettesként. Mindezekből következik, hogy a pályázati kiírásnak megfelel. Pályázata jól tükrözi széleskörű elméleti ismereteit, rendszerszemléletét.

A pályázó saját eddigi szakmai életútjának felvázolásával mutatja be a pályázat benyújtására vonatkozó motivációját. Ennek lényege, hogy a gyermekvédelmi szakellátásban dolgozó szociálpolitikusként olyan rendszerszemléletű tudáshoz jutott, amely – megítélése szerint – képessé teszi a gyermekvédelem problémájának társadalmi összefüggésekbe helyezésére, valamint egy nagy múltú, a gyermekvédelmi törvény és végrehajtási rendeleteinek szakmai követelményei szerint működő gyermekotthon vezetésére.

A pályázat négy szerkezeti egységből áll. Külön fejezetben foglalkozik a pályázó a társadalmi-gazdasági környezet és a jogszabályi háttér bemutatásával. A gyermekvédelmi szakellátásban hosszú éveken át vezetőként dolgozó szakemberként reális képet ad a gyermekvédelmi törvény megszületését szükségessé tevő társadalmi folyamatokról, bemutatja a törvény alapelveit, koncepcióját, a gyermekvédelmi szakellátási rendszer szerkezet-átalakításának szükségességét és követelményeit. Megállapítja, hogy az összehangolt szakmai erőfeszítések hatására a gyermekvédelem szakmává vált, és az új szakmai módszerek és technikák bevezetésével nőtt a szakellátási tevékenység hatékonysága. Rámutat, hogy ugyanakkor egyértelműen megállapítható, a gyermekvédelmi szakellátást igénybevevő gyermekek személyiségállapotának folyamatos romlása, ami új feladatok elé állítja az itt dolgozó szakellátókat. E fejezet jól bizonyítja, hogy a pályázó képzettségei és eddig végzett szakmai tevékenysége alapján képes rendszerben gondolkodni és a társadalmi folyamatok elemzése alapján megfelelő következtetéseket levonni, döntéseket hozni a tennivalók vonatkozásában.

A pályázó szakmai-vezetési programjában – az általa szükségesnek tartott szemléletbeli és módszertani változtatások mellett – alapvető változtatásokat javasol az intézmény működtetésében.

Ezek közül a legfontosabbak:

* + a főzőkonyha megszüntetésének mérlegelése, az élelmezés csoportokon belüli megoldása;
	+ az egészségügyi részleg megszüntetése, a gyerekek gyógyulásának biztosítása a saját lakókörnyezetükben;
	+ az óvoda önálló intézményként történő további működtetése;
	+ a nevelőszülői hálózat kialakítása lehetőségének megvizsgálása a Béri nevelőszülői ellátás automatikus megszűnéséhez kapcsolódóan;
	+ az utógondozói ellátásban részesülő fiatalok helyzetének megvizsgálása az utógondozói ellátásra vonatkozó jogszabály változások kapcsán;
	+ az újonnan megjelenő szakmai problémákra választ adó továbbképzés biztosítása a szakellátók részére;
	+ új szakmai programok kidolgozása a fenti elképzelések megvalósításához;
	+ megfontolásra ajánlja a fenntartónak az intézmény működésének felülvizsgálatát, valamint a szakmai és nem szakmai létszám szükséglet újragondolását a költségvetés aránytalanságának kiküszöbölése és a működőképesség fenntartása érdekében.

Ez utóbbi felvetés annak függvényében is figyelmet érdemel, hogy jelenleg az intézmény szakellátói létszáma megegyezik a Gyvt. szerint szakmai létszám-minimummal, továbbá arra is tekintettel, hogy a pályázó egyéb szakmai módosítási javaslatai (konyha működtetésének megszüntetése kapcsán az étkeztetés megszervezésének csoportokba helyezése, a betegszoba megszüntetése) a szakellátók további feladat növekedését eredményezné.

A javasolt szakmai változtatások többségét a fenntartó hosszabb távon tartja megvalósíthatónak, de bizonyos elképzelések – pld. a belső óvoda önálló intézményként történő működtetése, vagy a nevelőszülői hálózat kiépítése – nem esik egybe a fenntartó szakmai törekvéseivel.

A pályázó szakmai programjának fókuszában a családias modell kialakítása áll. Érdeme, egyben gyengéje is a pályázatnak a koncepciózus megfogalmazás. Emiatt a családias modell elemei is csak koncepcionálisan jelennek meg a pályázatban, a részleteket nem dolgozta ki és nem mutatta be a pályázó.

Az államháztartási törvény követelményeinek megfelelően a pályázó kitér a gazdaságos működtetés követelményeivel kapcsolatos szándékainak felvázolására is, de nem mutatja be, hogy milyen elképzelései vannak a családias modellnek az intézmény jelenlegi keretei között történő működtetésére.

A pályázó szerint a jelenleginél nagyobb szerepet kell kapnia a gyermekjóléti alapellátás szolgáltatásaival való együttműködésnek, a vérszerinti családok gondozásának, a gyermekek hazagondozásának, valamint a nevelőszülőhöz történő áthelyezésnek és az örökbefogadásnak. Ezek a pozitív szakmai törekvések valóban támogatandó új elemei lehetnének az intézmény szakmai tevékenységének.

**Összegezve:**

A pályázó az intézmény minden tevékenységére kiterjedő helyzetelemzést készített. Ebből kiindulva építette fel fejlesztési elképzeléseit, melynek lényege, hogy szükségesnek tartja az intézmény szakmai tevékenységének megújítását, a családias modell továbbfejlesztésének szükségességét. Mint külső pályázó, új szemléletet, látásmódot kíván képviselni az intézmény munkájában, megőrizve az eddigi szakmai eredményeket és építve azokra. Erre vonatkozóan – a részletek bemutatása nélkül – felvázolja főbb változtatási elképzeléseit, amelyek jelentős mértékben érintenék, módosítanák az intézmény jelenlegi működését. Ehhez kapcsolódóan szükségesnek tartja a szakmai és nem szakmai létszám újragondolását is, támogatva ezzel a családias modell megnövekedett szakmai létszámigényének „önerőből” való biztosítását.

A pályázatban bemutatott szakmai elképzelések, javaslatok többsége egybe esik a fenntartó szakmai törekvéseivel, ezek megvalósítását a fenntartó hosszú távon támogatja. Az óvoda önálló intézményként történő működtetése, továbbá nevelőszülői hálózat kialakítása a gyermekotthonhoz csatolva nem szerepel a fenntartó távlati szakmai elképzelései között sem.

A pályázat kiemelkedik a benyújtott pályamunkák közül. Szerkezetében jól követhető, nyelvezetében világos és szakszerű. Nagy értéke, hogy rendszerben gondolkodik, és figyelmet fordít a szakmai célkitűzések és a gazdálkodási lehetőségek összhangjának megteremtésére, az ehhez szükséges intézkedések megfogalmazására.

Budapest,2010. június 28

Orbánné Soproni Anna

gyermekvédelmi szakreferens

|  |
| --- |
|  |
| Hazai Istvánné Dr.Ügyosztályvezető |

**Egyetértek:**

**…………………………………………..**

**Germánné Dr. Vastag Györgyi képviselő,**

**az Oktatási és Ifjúságpolitikai Bizottság elnöke**

**…………………………………………..**

**John Emese képviselő**

**az Oktatási és Ifjúságpolitikai Bizottság alelnöke**

**…………………………………………..**

**Kucsák László képviselő**

**az Oktatási és Ifjúságpolitikai Bizottság alelnöke**